*Īpašo kategoriju personas datu apstrāde*

SATURS

[*1.* TIESISKAIS REGULĒJUMS 4](#_Toc523428909)

[1.1. ES Pamattiesību harta 4](#_Toc523428910)

[1.2. VDAR 4](#_Toc523428911)

[*2.* ĪPAŠO KATEGORIJU PERSONAS DATI SASKAŅĀ AR VDAR 9](#_Toc523428912)

[2.1. Loģika, kas nosaka atsevišķu kategoriju personas datus kā īpašus 9](#_Toc523428913)

[2.2. Īpašo kategoriju personas datu veidi 10](#_Toc523428914)

[2.3. Personas dati par sodāmību un pārkāpumiem 11](#_Toc523428916)

[*3.* JURIDISKIE PAMATI ĪPAŠO KATEGORIJU PERSONAS DATU APSTRĀDEI 12](#_Toc523428917)

[3.1. Nepārprotama piekrišana 12](#_Toc523428918)

[3.2. Pienākumi vai konkrētas tiesības nodarbinātības, sociālā nodrošinājuma un sociālās aizsardzības tiesību jomā 13](#_Toc523428919)

[3.3. Datu subjekta vai citas fiziskas personas vitālās intereses 14](#_Toc523428920)

[3.4. Apstrāde, ko veic bezpeļņas struktūra, kas to dara ar politisku, filozofisku, reliģisku vai ar arodbiedrībām saistītu mērķi 14](#_Toc523428921)

[3.5. Dati, kurus datu subjekts ir apzināti publiskojis 14](#_Toc523428922)

[3.6. Likumīgo prasību celšana, īstenošana vai aizstāvēšana / tiesas pildot savus uzdevumus 15](#_Toc523428923)

[3.7. Būtiskas sabiedrības intereses, pamatojoties uz ES vai dalībvalsts tiesību aktiem 15](#_Toc523428924)

[3.8. Profilaktiskā vai arodmedicīna, darbinieka darbspējas novērtēšana, medicīniska diagnoze, veselības vai sociālās aprūpes vai ārstēšanas nodrošināšana 15](#_Toc523428925)

[3.9. Sabiedrības intereses sabiedrības veselības jomā 16](#_Toc523428926)

[3.10. Apstrāde, kas tiek veikta arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos 16](#_Toc523428927)

[3.11. Papildu nosacījumi dalībvalstu tiesību aktos 16](#_Toc523428928)

[*4.* SECINĀJUMI UN PRAKTISKIE PADOMI 17](#_Toc523428929)

[*5.* ĀRĒJIE AVOTI UN TĪMEKĻA VIETNES 17](#_Toc523428930)

[Grāmatas 17](#_Toc523428931)

[29.panta darba grupas dokumenti 17](#_Toc523428932)

[Tīmekļa saites 17](#_Toc523428933)

[*6.* ATSAUCES 18](#_Toc523428934)

# TIESISKAIS REGULĒJUMS

## ES Pamattiesību harta

*8.pants*

*Personas datu aizsardzība*

*1. Ikvienai personai ir tiesības uz savu personas datu aizsardzību.*

*2. Šādi dati ir jāapstrādā godprātīgi, noteiktiem mērķiem un* ***ar attiecīgās personas piekrišanu vai ar citu likumīgu pamatojumu, kas paredzēts tiesību aktos****. Ikvienam ir pieejas tiesības datiem, kas par viņu savākti, un tiesības ieviest labojumus šajos datos.*

*3. Atbilstību šiem noteikumiem kontrolē neatkarīga iestāde.*

## VDAR

*51.apsvērums*

*Personas datiem, kas pēc savas būtības ir īpaši sensitīvi saistībā ar pamattiesībām un brīvībām, pienākas īpaša aizsardzība, jo to apstrādes konteksts varētu radīt nopietnu risku pamattiesībām un brīvībām. Minētajiem personas datiem būtu jāaptver personas dati, kuri atklāj rases vai etnisko piederību, turklāt termina “rases piederība” izmatošana šajā regulā nenozīmē, ka Savienība atzīst teorijas, ar kuru palīdzību notiek mēģinājumi noteikt dažādu cilvēku rasu pastāvēšanu. Fotogrāfiju apstrāde nebūtu sistemātiski jāuzskata par īpašu kategoriju personas datu apstrādi, jo uz tām biometrisko datu definīcija attiecas tikai tad, kad tās apstrādās ar konkrētiem tehniskiem līdzekļiem, kas ļauj veikt fiziskas personas unikālu identifikāciju vai autentifikāciju. Šādi personas dati nebūtu jāapstrādā, ja vien apstrāde nav atļauta konkrētos, šajā regulā precizētos gadījumos, ņemot vērā, ka dalībvalstu tiesību aktos var būt paredzēti konkrēti noteikumi par datu aizsardzību, lai pieņemtu šīs regulas noteikumu piemērošanu juridisku pienākumu izpildei vai sabiedrības interesēs veiktu uzdevumu izpildei, vai pārzinim likumīgi piešķirto oficiālo pilnvaru īstenošanai. Papildus konkrētajām prasībām attiecībā uz šādu apstrādi būtu jāpiemēro vispārējie principi un citi šīs regulas noteikumi, jo īpaši attiecībā uz likumīgas apstrādes nosacījumiem. Būtu skaidri jāparedz atkāpes no vispārējā aizlieguma apstrādāt šādu īpašu kategoriju personas datus, cita starpā tad, ja datu subjekts dot nepārprotamu piekrišanu, vai attiecībā uz īpašām vajadzībām, jo īpaši gadījumos, kad apstrādi veic konkrētas apvienības vai nodibinājumi savu leģitīmo darbību ietvaros, kuru nolūks ir atļaut īstenot pamatbrīvības.*

*52.apsvērums*

*Atkāpties no aizlieguma apstrādāt īpašu kategoriju personas datus būtu jāatļauj arī tad, ja tas paredzēts Savienības vai dalībvalsts tiesību aktos un ja ir paredzētas atbilstošas garantijas personas datu un citu pamattiesību aizsardzībai, ja to darīt ir sabiedrības interesēs, jo īpaši personas datu apstrāde nodarbinātības tiesību aktu, sociālās aizsardzības tiesību aktu jomā, tostarp attiecībā uz pensijām un veselības drošības, uzraudzības un brīdināšanas nolūkos, lipīgu infekcijas slimību un citu nopietnu veselības apdraudējumu profilaksei vai kontrolei. Šādu atkāpi var veikt ar veselību saistītos nolūkos, tostarp sabiedrības veselības un veselības aprūpes pakalpojumu pārvaldības nolūkos, jo īpaši, lai nodrošinātu pabalstu un veselības apdrošināšanas sistēmas pakalpojumu pieprasīšanai izmantoto procedūru kvalitāti un izmaksu lietderību vai lai veiktu arhivēšanu sabiedrības interesēs, zinātniskās vai vēstures pētniecības nolūkos vai statistikas nolūkos. Atkāpei būtu jāpieļauj arī tādu personas datu apstrāde, kas vajadzīgi, lai celtu, īstenotu vai aizstāvētu likumīgas prasības vai nu tiesas procesā, vai administratīvā vai ārpustiesas procedūrā.*

*53.apsvērums*

*Īpašu kategoriju personas datus, kuriem pienākas augstāka aizsardzība, būtu jāapstrādā ar veselību saistītos nolūkos tikai tad, ja minētie nolūki jāsasniedz fizisku personu un visas sabiedrības labā, jo īpaši saistībā ar veselības vai sociālās aprūpes pakalpojumu un sistēmu pārvaldību, tostarp šādu datu apstrādi, ko kvalitātes kontroles nolūkos veic pārvaldības un centrālās valsts veselības iestādes, informāciju par pārvaldību un veselības vai sociālās aprūpes sistēmas vispārēju valsts mēroga un vietēju pārraudzību, un lai nodrošinātu veselības vai sociālās aprūpes un pārrobežu veselības aprūpes nepārtrauktību vai veselības drošību, pārraudzības vai brīdināšanas nolūkos vai arhivēšanas nolūkos sabiedrības interesēs, zinātniskās vai vēstures pētniecības nolūkos vai statistikas nolūkos, pamatojoties uz Savienības vai dalībvalsts tiesību aktiem, kam jāatbilst sabiedrības interešu mērķim, kā arī pētījumiem, kurus sabiedrības veselības jomā veic sabiedrības interesēs. Tāpēc šai regulai būtu jānodrošina saskaņoti nosacījumi īpašu kategoriju personas veselības datu apstrādei attiecībā uz konkrētām vajadzībām, jo īpaši gadījumos, kad šādu datu apstrādi konkrētos ar veselību saistītos nolūkos veic personas, uz kurām attiecas juridiskais pienākums ievērot dienesta noslēpumu. Savienības vai dalībvalsts tiesību aktiem būtu jāparedz konkrēti un atbilstoši pasākumi, lai aizsargātu fizisku personu pamattiesības un personas datus. Būtu jāļauj dalībvalstīm saglabāt vai ieviest papildu nosacījumus, tostarp ierobežojumus, attiecībā uz ģenētisko datu, biometrisko datu vai veselības datu apstrādi. Tomēr tam nevajadzētu kavēt personas datu brīvo plūsmu Savienībā gadījumos, kad minētos nosacījumus piemēro šādu datu pārrobežu apstrādei.*

*54.apsvērums*

*Īpašu kategoriju personas datu apstrāde bez datu subjekta piekrišanas var būt nepieciešama sabiedrības interešu dēļ sabiedrības veselības jomās. Uz šādu apstrādi būtu jāattiecas atbilstošiem un konkrētiem pasākumiem fizisku personu tiesību un brīvību aizsardzībai. Minētajā kontekstā “sabiedrības veselība” būtu jāinterpretē saskaņā ar definīciju Eiropas Parlamenta un Padomes Regulā (EK) Nr. 1338/2008, proti, kā visi elementi, kas saistīti ar veselību, proti, veselības stāvoklis, tostarp saslimstība un invaliditāte, faktori, kas ietekmē veselības stāvokli, veselības aprūpes vajadzības, veselības aprūpei piešķirtie resursi, veselības aprūpes nodrošināšana un vispārēja piekļuve tai, kā arī veselības aprūpes izdevumi un finansējums, un nāves cēloņi. Šādai veselības datu apstrādei sabiedrības interešu vārdā nebūtu jānoved pie tā, ka trešās personas, piemēram, darba devēji vai apdrošināšanas sabiedrības un kredītiestādes, apstrādā personas datus citos nolūkos.*

*55. apsvērums*

*Turklāt oficiālo iestāžu veiktā oficiāli atzītu reliģisku apvienību personu datu apstrāde, lai sasniegtu konstitucionālajās tiesībās vai starptautiskajās publiskajās tiesībās paredzētus mērķus, tiek veikta, pamatojoties uz sabiedrības interesēm.*

*56. apsvērums*

*Ja dalībvalstī vēlēšanu pasākumu laikā demokrātiskās sistēmas darbība prasa, lai politiskās partijas vāktu personas datus par cilvēku politiskajiem uzskatiem, šādu datu apstrādi var pieļaut sabiedrības interešu dēļ, ar noteikumu, ka ir noteikti atbilstoši aizsardzības pasākumi.*

*4.pants*

*Definīcijas*

*Šajā regulā:*

*[…]*

*13)* ***“ģenētiskie dati”*** *ir personas dati, kas attiecas uz fiziskas personas pārmantotajām vai iegūtajām ģenētiskajām pazīmēm, sniedz unikālu informāciju par minētās fiziskās personas fizioloģiju vai veselību un kas izriet jo īpaši no attiecīgās fiziskās personas bioloģiskā parauga analīzes;*

*14)* ***“biometriskie dati”*** *ir personas dati pēc specifiskas tehniskas apstrādes, kuri attiecas uz fiziskas personas fiziskajām, fizioloģiskajām vai uzvedības pazīmēm, kas ļauj veikt vai apstiprina minētās fiziskās personas unikālu identifikāciju, piemēram, sejas attēli vai daktiloskopijas dati;*

*15)* ***“veselības dati”*** *ir personas dati, kas saistīti ar fiziskas personas fizisko vai garīgo veselību, tostarp veselības aprūpes pakalpojumu sniegšanu, un kas atspoguļo informāciju par tās veselības stāvokli;*

*9.pants*

*Īpašu kategoriju personas datu apstrāde*

*1.****Ir aizliegta tādu personas datu apstrāde, kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, un ģenētisko datu, biometrisko datu, lai veiktu fiziskas personas unikālu identifikāciju, veselības datu vai datu par fiziskas personas dzimumdzīvi vai seksuālo orientāciju apstrāde.***

*2.****Šā panta 1. punktu nepiemēro****, ja ir piemērojams kāds no šādiem pamatojumiem:*

*a) datu subjekts ir devis nepārprotamu piekrišanu šo personas datu apstrādei vienam vai vairākiem konkrētiem nolūkiem, izņemot, ja Savienības vai dalībvalsts tiesību akti paredz, ka 1. punktā minēto aizliegumu datu subjekts nevar atcelt;*

*b) apstrāde ir vajadzīga, lai realizētu pārziņa pienākumus un īstenotu pārziņa vai datu subjekta konkrētas tiesības nodarbinātības, sociālā nodrošinājuma un sociālās aizsardzības tiesību jomā, ciktāl to pieļauj Savienības vai dalībvalsts tiesību akti vai koplīgums atbilstīgi dalībvalsts tiesību aktiem, paredzot piemērotas garantijas datu subjekta pamattiesībām un interesēm;*

*c) apstrāde ir vajadzīga, lai aizsargātu datu subjekta vai citas fiziskas personas vitālas intereses, ja datu subjekts ir fiziski vai tiesiski nespējīgs dot savu piekrišanu;*

*d) veicot leģitīmas darbības un nodrošinot atbilstošas garantijas, apstrādi veic fonds, apvienība vai jebkura cita bezpeļņas struktūra, kas to dara ar politisku, filozofisku, reliģisku vai ar arodbiedrībām saistītu mērķi un ar nosacījumu, ka apstrāde attiecas tikai uz šīs struktūras locekļiem vai bijušajiem locekļiem, vai personām, kas ar šo struktūru uztur regulārus sakarus saistībā ar tās nolūkiem, un ka bez datu subjekta piekrišanas personas datus neizpauž ārpus minētās struktūras;*

*e) apstrāde attiecas uz personas datiem, kurus datu subjekts apzināti ir publiskojis;*

*f) apstrāde ir vajadzīga, lai celtu, īstenotu vai aizstāvētu likumīgas prasības, vai ikreiz, kad tiesas pilda savus uzdevumus;*

*g) apstrāde ir vajadzīga būtisku sabiedrības interešu dēļ, pamatojoties uz Savienības vai dalībvalsts tiesību aktiem, kas ir samērīgas izvirzītajam mērķim, ievēro tiesību uz datu aizsardzību būtību un paredz piemērotus un konkrētus pasākumus datu subjekta pamattiesību un interešu aizsardzībai;*

*h) apstrāde ir vajadzīga profilaktiskās vai arodmedicīnas nolūkos, darbinieka darbspējas novērtēšanai, medicīniskas diagnozes, veselības vai sociālās aprūpes vai ārstēšanas vai veselības vai sociālās aprūpes sistēmu un pakalpojumu pārvaldības nodrošināšanas nolūkos, pamatojoties uz Savienības vai dalībvalsts tiesību aktiem vai saskaņā ar līgumu ar veselības darba profesionāli un ievērojot 3. punktā minētos nosacījumus un garantijas;*

*i) apstrāde ir vajadzīga sabiedrības interešu dēļ sabiedrības veselības jomā, piemēram, aizsardzībai pret nopietniem pārrobežu draudiem veselībai vai augstu kvalitātes un drošības standartu nodrošināšanai, cita starpā zālēm vai medicīniskām ierīcēm, pamatojoties uz Savienības vai dalībvalsts tiesību aktiem, kas paredz atbilstošus un konkrētus pasākumus datu subjekta tiesību un brīvību, jo īpaši dienesta noslēpuma, aizsardzībai;*

*j) apstrāde ir vajadzīga arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar 89. panta 1. punktu, pamatojoties uz Savienības vai dalībvalsts tiesību aktiem, kas ir samērīgi izvirzītajam mērķim, ievēro tiesību uz datu aizsardzību būtību un paredz piemērotus un konkrētus pasākumus datu subjekta pamattiesību un interešu aizsardzībai.*

*3.   Šā panta 1. punktā minētos personas datus var apstrādāt 2. punkta h) apakšpunktā minētajos nolūkos, ja šos datus apstrādā profesionālis, uz kuru saskaņā ar Savienības vai dalībvalsts tiesību aktiem vai valsts kompetento iestāžu ieviestiem noteikumiem attiecas dienesta noslēpuma ievērošanas pienākums, vai ja tos apstrādā šāda profesionāļa atbildībā; vai cita persona, uz kuru arī attiecas pienākums ievērot dienesta noslēpumu saskaņā ar Savienības vai dalībvalsts tiesību aktiem vai valsts kompetento iestāžu ieviestiem noteikumiem.*

*4.   Dalībvalstis var saglabāt vai ieviest papildu nosacījumus, tostarp ierobežojumus, attiecībā uz ģenētisko datu, biometrisko datu vai veselības datu apstrādi.*

*10.pants*

*Personas datu par sodāmību un pārkāpumiem apstrāde*

***Personas datu apstrādi par sodāmību un pārkāpumiem vai ar tiem saistītiem drošības pasākumiem****, pamatojoties uz 6. panta 1. punktu, veic* ***tikai oficiālas iestādes kontrolē vai tad, ja apstrādi atļauj Savienības vai dalībvalsts tiesību akti****, paredzot atbilstošas garantijas datu subjektu tiesībām un brīvībām. Jebkādu visaptverošu sodāmības reģistru uzglabā tikai oficiālas iestādes kontrolē.*

# ĪPAŠO KATEGORIJU PERSONAS DATI SASKAŅĀ AR VDAR

## Loģika, kas nosaka atsevišķu kategoriju personas datus kā īpašus

Jau sagatavojot pirmo ES tiesību aktu, kas tika veltīts personas datu aizsardzībai - Direktīvu 95/46 - Eiropas Komisija uzsvēra, ka dažu kategoriju personas datu apstrāde varētu radīt lielāku risku Eiropas pilsoņu pamattiesībām un brīvībām[[1]](#endnote-1). Tādējādi tika noteikts vispārējs aizliegums apstrādāt šādas "riskantas" personas datu kategorijas. Tie tika saukti par " īpašu kategoriju personas datiem", taču praksē saukti arī par "sensitīviem datiem" to sensitīvā rakstura dēļ, kas var ietekmēt personas privāto telpu[[2]](#endnote-2). Šos datus var apstrādāt tikai ārkārtas apstākļos, kas precīzi uzskaitīti dalībvalstu datu aizsardzības tiesību aktos.

VDAR turpina šo pieeju, bet paplašina īpašo kategoriju personas datu loku un paredz dažus jaunus izņēmumus (juridisko pamatojumu), kas pārzinim dod tiesības apstrādāt šādus datus.

Jāatzīmē, ka dažāda veida dati dažādi ietekmē personas. Tie dati, kuri definēti kā sensitīvi, pamatojas uz objektīvu un nevis uz subjektīvu principu. Citiem vārdiem sakot, kāds varētu uzskatīt, ka dati, kas saistīti ar viņu finansiālo stāvokli, disciplināro sodu vēsturi vai personas identifikācijas numuru/sociālās apdrošināšanas numuru, ir sensitīvi. Tomēr, ja Eiropas likumdevējs šādus datus neatzīst kā sensitīvus, uz tiem neattiecas īpašais datu apstrādes režīms neatkarīgi no subjektīvā viedokļa par to sensitīvo raksturu.

Doktrīnā norādīts, ka izvēli par to, kuru kategoriju personas datus definēt kā īpašus, būtiski ietekmēja diskriminācijas novēršanas tiesību akti, kas izskaidro, kāpēc tādi dati kā sociālās apdrošināšanas numuri un kredītkaršu dati (kas, ļaunprātīgi izmantoti varētu radīt nopietnus kaitējumus personām) nav definēti kā sensitīvi[[3]](#endnote-3).

## Īpašo kategoriju personas datu veidi

Saskaņā ar VDAR 9.panta 1.punktu, sekojoša veida personas dati ir īpašas kategorijas (sensitīvi dati):

* **Personas dati, kas atklāj rasi vai etnisko piederību** = šīs kategorijas personas dati ir definēti kā sensitīvi, jo tie saistīti ar lielu diskriminācijas risku. Tiesiskajā doktrīnā ir minēti piemēri par to, kādi dati var ietilpt šajā kategorijā: personas vārds un uzvārds, viņa dzimšanas vieta, viņa dzimtā valoda vai viņa vecāku vārdi, kuri apvienojumā ļauj secināt viņa izcelsmi[[4]](#endnote-4);
* **Politiskie uzskati** = šiem datiem nepieciešama īpaša aizsardzība, jo tie ir saistīti ar pilsoņu tiesībām veidot viedokļus par politiku, kā arī piedalīties (aktīvi kā politiķi un/vai pasīvi kā vēlētāji un pilsoniskās sabiedrības pārstāvji) valsts politiskajā dzīvē. Šādu datu piemēri ietver informāciju par piederību politiskajai partijai, informāciju par pievienošanos jebkādai petīcijai, piedalīšanos demonstrācijās, politisko atkalapvienošanos vai līdzīgiem pasākumiem, informāciju par kādas politiskās idejas atbalstu vai tās noraidīšanu[[5]](#endnote-5);
* **Reliģiskā vai filozofiskā pārliecība** = šī datu kategorija ir cieši saistīta ar sirdsapziņas brīvību, t.i., brīvību izlemt, vai ticēt pārpasaulīgajiem spēkiem, kas nosaka mūsu ikdienas dzīvi un vai to paust citiem vai ne. Cilvēces vēsture ir pilna ar piemēriem, kad vardarbība notikusi, pamatojoties uz reliģiskajām atšķirībām, tādēļ šādi dati arī būtu īpaši jāaizsargā saskaņā ar datu aizsardzības tiesību aktiem;
* **Dalība arodbiedrībās** = informācija par šādu dalību ir sensitīva, jo tā rada diskriminējošu attieksmi darba tiesību jomā. Eiropas pilsoņiem ir brīvība slēgt darba koplīgumus un kolektīvi rīkoties, tāpēc pret viņiem nevajadzētu izturēties nevienlīdzīgi, pamatojoties uz viņu arodbiedrību piederību[[6]](#endnote-6);
* **Ģenētiskie dati** = jauna kategorija, ko VDAR ieviesusi kā sensitīvus datus. VDAR to definē kā “dati, kas attiecas uz fiziskas personas pārmantotajām vai iegūtajām ģenētiskajām pazīmēm, sniedz unikālu informāciju par minētās fiziskās personas fizioloģiju vai veselību un kas izriet jo īpaši no attiecīgās fiziskās personas bioloģiskā parauga analīzes”. Dažas dalībvalstis jau ir piešķīrušas šāda veida datiem sensitīvu datu statusu[[7]](#endnote-7), bet VDAR pirmo reizi to ievieš ES līmenī. Ģenētiskie dati ir jāaizsargā, jo šāda veida dati attiecas ne tikai uz attiecīgo datu subjektu, bet arī potenciāli var ietekmēt nenoteiktu personu loku, kas ir daļa no šī subjekta radiniekiem (tostarp mirušo personu dati, bērnu dati utt.). Turklāt šādu datu detalizēta analīze varētu atklāt citu konfidenciālu informāciju, piemēram, datus par psiholoģisko vai veselības stāvokli (piemēram, noslieces uz slimībām, psihiskajiem traucējumiem utt.);
* **Biometriskie dati, lai veiktu fiziskas personas unikālu identifikāciju** = šāda veida datiem nepieciešama aizsardzība, jo tie ļauj pārziņiem nepārprotami identificēt konkrētu fizisku personu, pamatojoties uz to fiziskajām vai uzvedības īpašībām: pirkstu nospiedumi, sejas atpazīšana, varavīksnene, tīklene, asinsvadu topoloģija, DNS, runa, paraksts, taustiņu spiešana utt.). Tā kā šāda veida datu apstrāde kļūst arvien izplatītāka, ieviešot dažādus tehnoloģiskus risinājumus (piemēram, telpu piekļuves kontroles sistēmas, identifikācijas sistēmas tālvadības ierīcēs, piemēram, mobilajos tālruņos, planšetdatoros utt.), šāda apstrāde jāveic stingrāk un kontrolētāk, un šie faktori pamato šo datu iekļaušanu "sensitīvo" datu sarakstā saskaņā ar VDAR. Pretēji praksei, kas izveidota dažās dalībvalstīs, fotogrāfiju apstrāde netiks automātiski uzskatīta par sensitīvu apstrādi. Fotogrāfijas tiks uzskatītas par sensitīviem datiem tikai tad, ja tās ļaus biometrisku personas unikālu identifikāciju vai autentifikāciju (piem., elektroniskajā pasē vai cita veida identifikācijas dokumentā)[[8]](#endnote-8);
* **Dati par veselību vai dati par fiziskas personas dzimumdzīvi vai seksuālo orientāciju** = šādi dati ir ļoti sensitīvi, jo tie skar cilvēka dzīves visintīmākos aspektus. Turklāt informācija par dzimumdzīvi un seksuālo orientāciju var radīt diskriminācijas, manipulācijas u.c. riskus. Teorētiski noteikts, ka šie dati ietver arī personas partnera(-u) precīzu identitāti[[9]](#endnote-9).

### 

### 

### 

## Personas dati par sodāmību un pārkāpumiem

Personas dati par sodāmību un pārkāpumiem vai ar tiem saistīti drošības pasākumi **nav** noteikti par īpašu kategoriju personas datiem. Tomēr dažu dalībvalstu tiesību akti tos uzskata par sensitīviem[[10]](#endnote-10). Šāda veida informācija var radīt nevienlīdzīgas attieksmes risku (piemēram, nodarbinātības jomā), tāpēc arī uz šiem datiem attiecas īpaši apstrādes noteikumi. Attiecībā uz datiem par sodāmību un pārkāpumiem VDAR neievieš būtiskas izmaiņas salīdzinājumā ar vairs spēkā neesošo Direktīvu 95/46. Tajā pašā laikā, ņemot vērā faktu, ka direktīvas noteikumi dalībvalstīs tika transponēti dažādi, VDAR ieviesīs vispārēju pieeju attiecībā uz šādiem datiem ES līmenī. Saskaņā ar VDAR 10.pantu, šos datus var apstrādāt, pamatojoties uz vienu no juridiskajiem pamatiem 6.pantā, ja tiek izpildīts viens no diviem **alternatīviem** papildu nosacījumiem:

1. apstrāde tiek veikta oficiālas iestādes kontrolē vai
2. apstrādi atļauj ES vai dalībvalsts tiesību akti, paredzot atbilstošas garantijas datu subjektu tiesībām un brīvībām.

Pastāv neskaidrības saistībā ar šo nosacījumu, jo nav skaidrs, kā šīs divas papildu prasības, piemērojamas kopā ar 6.pantu. Konservatīvā interpretācija ir tāda, ka privātas vai komerciālas organizācijas nevar apstrādāt šādus datus, citiem vārdiem sakot, "regula neatļauj šādu datu privātu vai komerciālu apstrādi"[[11]](#endnote-11). Cita interpretācija ir tāda, ka šāda veida datus var apstrādāt pamatojoties uz jebkuru no iespējamajiem juridkajiem pamatiem ar nosacījumu, ka tiek izpildīti papildu nosacījumi (oficiālas iestādes kontrolē vai, ja to pieļauj piemērojamie tiesību akti). Doktrīnā norādīts, ka šis noteikums, iespējams, novedīs pie pastāvīgām atšķirībām valstīs[[12]](#endnote-12). Lai arī vietējās pašvaldības darbojas kā publiskas iestādes un teorētiski varētu izpildīt pirmo apstrādes papildu prasību (oficiālas iestādes kontrolē), joprojām būtu ieteicams rūpīgi pārbaudīt savus nacionālos tiesību aktus, kuri norāda, kādos gadījumos šāda veida dati varētu tikt apstrādāti (jo īpaši saistībā ar darbībām, kas skar cilvēkresursus un sodāmības datu apkopošanu, jo attiecīgā pašvaldība drīzāk darbosies kā darba devējs šādā kontekstā, nevis kā publiskas varas turētājs, tāpēc pirmā papildu nosacījuma piemērojamība ir apšaubāma).

# JURIDISKIE PAMATI ĪPAŠO KATEGORIJU PERSONAS DATU APSTRĀDEI

Vispārējs aizliegums apstrādāt īpašo kategoriju personas datus netiek piemērots, ja tiek izpildīts viens no zemāk minētajiem **alternatīvajiem** nosacījumiem:

## Nepārprotama piekrišana

Jebkurā gadījumā uz īpašo kategoriju personas datu apstrādi attiecas prasības, kas jāizpilda saskaņā ar VDAR, lai iegūtu derīgu piekrišanu (brīvi sniegtu, konkrētu, informētu, viennozīmīgu). Jēdziens "nepārprotams" nav definēts VDAR. 29. panta darba grupa (DG29) norādījusi, ka nepārprotama piekrišana ir nepieciešama dažās situācijās, kad rodas nopietns datu aizsardzības risks, līdz ar to augsta līmeņa individuāla kontrole pār personas datiem tiek uzskatīta par atbilstošu[[13]](#endnote-13).

Termins "nepārprotams" attiecas uz veidu, kādā datu subjekts pauž piekrišanu - datu subjektam jāsniedz skaidrs piekrišanas apliecinājums. Acīmredzams veids, kā pārliecināties, ka piekrišana ir nepārprotama, būtu skaidri apstiprināt piekrišanu rakstiskā paziņojumā[[14]](#endnote-14). Tiešsaistē var izmantot dažādus risinājumus, aizpildot elektronisko veidlapu, nosūtot e-pastu, augšupielādējot skenētu dokumentu ar datu subjekta parakstu vai izmantojot elektronisko parakstu. Piemēroti varētu būt jebkādi citi līdzekļi, kas ļautu datu pārzinim pierādīt augsto slieksni, kādā piekrišana sniedzama.

Ņemot vērā pilnvaru nesabalansētību starp datu subjektiem un publiskām iestādēm, pašvaldībām nav ieteicams pamatoties galvenokārt uz nepārprotamu piekrišanu īpašu kategoriju personas datu apstrādē (tostarp attiecībās ar iedzīvotājiem un darbiniekiem).

## Pienākumi vai konkrētas tiesības nodarbinātības, sociālā nodrošinājuma un sociālās aizsardzības tiesību jomā

Šis nosacījums īpaši attiecas uz pašvaldībām, vadot savus iekšējos personāla procesus. Īpašo kategoriju personas datu apstrāde varētu būt nepieciešama visos darba attiecību posmos - sākumā (jauna personāla pieņemšanas procesā), izpildes un izmaiņu posmā, un galu galā pie darba attiecību izbeigšanas.

Piemēri, kuros šāda apstrāde varētu būt nepieciešama, ietver darbnespējas un grūtniecības un dzemdību atvaļinājumu administrēšanu; darbinieku pāriešanu piemērotākā amatā veselības apsvērumu dēļ pēc veselības aprūpes iestāžu pieprasījuma; ievērojot obligātos noteikumus, kas paredz noteiktu kategoriju darbinieku aizsardzību, ja tiek pārtrauktas darba attiecības utt.

VDAR ieviestās vispārīgās prasības šī pamata lietojumiem ir šādas:

1. Apstrādei jābūt nepieciešamai, lai izpildītu datu pārziņa pienākumus vai konkrētas datu subjekta tiesības;
2. Šie pienākumi vai tiesības atrunātas ES vai dalībvalstu tiesību aktos vai koplīgumā;
3. nodrošinātas piemērotas garantijas datu subjekta pamattiesībām un interesēm.

Lai piemērotu šo juridisko pamatu, ir jāievēro noteikti dalībvalsts nacionālie tiesību akti, kur pašvaldības darbojas kā darba devējs. Tā kā nodarbinātības tiesības ir viena no jomām, kur VDAR pilnvaro dalībvalstis pieņemt papildu tiesību aktus attiecībā uz personas datu aizsardzību (88.pants), pašvaldībām, izmantojot šo pamatu, piemērota vietēja mēroga pieeja.

## Datu subjekta vai citas fiziskas personas vitālās intereses

Līdzīgi juridiskajam pamatam saskaņā ar VDAR 6.panta 1.punkta d) apakšpunktu, šāda situācija attiecas uz apstākļiem, kas saistīti ar dzīvību vai nāvi[[15]](#endnote-15). Tās varētu būt datu subjekta vai kādas citas personas vitālās intereses. Atšķirīgais salīdzinājumā ar 6.pantu ir tas, ka pārzinim ir pienākums pierādīt papildu nosacījuma esamību, proti, ka "datu subjekts ir fiziski vai juridiski nespējīgs dot savu piekrišanu". Šis formulējums nozīmē, ka pārzinim pirms tam jācenšas iegūt datu subjekta piekrišana[[16]](#endnote-16).

## Apstrāde, ko veic bezpeļņas struktūra, kas to dara ar politisku, filozofisku, reliģisku vai ar arodbiedrībām saistītu mērķi

Iespēja apstrādāt sensitīvus datus saskaņā ar šo juridisko pamatu ir paredzēta konkrētām bezpeļņas organizācijām, piemēram, politiskajām partijām, fondiem, baznīcām, citām filozofisko, reliģisko vai arodbiedrību organizāciju formām. Šādas organizācijas var apstrādāt sensitīvus datus, ja:

1. šie dati attiecas tikai uz šīs struktūras locekļiem vai bijušajiem locekļiem, vai personām, kas ar šo struktūru uztur regulārus sakarus;
2. apstrāde tiek veikta to leģitīmo darbību ietvaros;
3. apstrāde tiek veikta saistībā ar to konkrētiem nolūkiem;
4. nodrošināta datu subjektu pamattiesību aizsardzība atbilstošā līmenī;
5. personas dati netiek izpausti ārpus minētās struktūras bez datu subjekta piekrišanas.

Citas konkrētas prasības jāmeklē nacionālajos tiesību aktos[[17]](#endnote-17).

Šis juridiskais pamats gandrīz praktiski nav piemērojams pašvaldību darbības gaitā.

## Dati, kurus datu subjekts ir apzināti publiskojis

Ja datu subjekts savus personas datus apzināti atklāj plašai sabiedrībai, tad tiek pieņemts, ka datu subjekts ir atteicies no īpašās aizsardzības, kas piešķirta šādai informācijai. Jebkurā gadījumā lēmumam atklāt šādu informāciju jābūt indivīda brīvas izvēles rezultātam[[18]](#endnote-18). Šādu datu atklāšana var izpausties dažādos veidos - dati no publiski pieejamiem reģistriem, vietnēm, sarakstiem, forumiem vai pat no profila sociālajā tīklā, kas ir pieejams bez lietotāja konta utt.[[19]](#endnote-19) Jebkurā gadījumā fakts, ka šie dati ir apzināti publiskoti neatbrīvo pārzini no pienākuma ievērot citas VDAR prasības - piemēram, ievērot datu aizsardzības principus, ievērot privātumu pēc noklusējuma un integrētu privātumu, veikt attiecīgus pasākumus, lai garantētu datu drošību utt.

## Likumīgo prasību celšana, īstenošana vai aizstāvēšana / tiesas pildot savus uzdevumus

Atsevišķos gadījumos sensitīvu datu apstrāde var būt nepieciešama, lai celtu, īstenotu vai aizstāvētu likumīgas prasības. Pārzinim ir pienākums pierādīt, ka šāda apstrāde ir nepieciešama, t.i., ka starp apstrādi un nolūkiem pastāv cieša un būtiska saistība[[20]](#endnote-20). Šādas situācijas varētu ietvert, piemēram, administratīvajā tiesā iesniegtas pārsūdzības par pašvaldību izdotiem aktiem, ja sensitīvu datu apstrāde notika iepriekšējās administratīvās procedūras laikā; darba strīdi, kuros pašvaldībām kā darba devējiem būtu jāņem vērā darbinieku dati par veselības stāvokli utt.

Papildus tam, tiesu darbības ietvaros veiktā apstrāde arī var tikt pamatota ar šādu kategoriju personas datu apstrādi.

## Būtiskas sabiedrības intereses, pamatojoties uz ES vai dalībvalsts tiesību aktiem

Šis VDAR noteikums ļauj dalībvalstīm ieviest savos nacionālajos tiesību aktos īpašu noteikumu, kas ļauj apstrādāt sensitīvus datus, pamatojot šādu apstrādi ar būtiskām sabiedrības interesēm.

Jebkurā gadījumā, lai izpildītu VDAR prasības, dalībvalstīm jānodrošina, ka:

1. apstrāde ir samērīga ar izvirzīto mērķi;
2. tiek ievērota tiesību uz datu aizsardzību būtība;
3. pieņemtie tiesību akti paredz piemērotus un konkrētus pasākumus datu subjekta pamattiesību un interešu aizsardzībai.

Jāskatās, kā šī iespēja tiks izmantota nākotnē. Pašvaldībām ieteicams veikt attiecīgo vietējo tiesību aktu analīzi, lai noteiktu, vai viņi var paļauties uz šādu pamatu.

## Profilaktiskā vai arodmedicīna, darbinieka darbspējas novērtēšana, medicīniska diagnoze, veselības vai sociālās aprūpes vai ārstēšanas nodrošināšana

Aizliegums apstrādāt īpašo kategoriju personas datus neattiecas uz apstrādi, kas tiek veikta medicīniskās vai sociālās aprūpes nolūkos[[21]](#endnote-21). Šāda apstrāde var notikt dažādās jomās, piemēram, arodmedicīnā, medicīniskajā diagnozē vai pakalpojumu sniegšanā sociālās vai medicīniskās aprūpes jomā. Šāda apstrāde var notikt, pamatojoties uz ES vai dalībvalstu tiesību aktiem vai saskaņā ar līgumu ar veselības aprūpes speciālistu[[22]](#endnote-22). Papildus tam VDAR 9.panta 3.punkts ļauj sensitīvus datus apstrādāt personai, uz kuru attiecas dienesta noslēpuma ievērošanas pienākums.

Šis juridiskais pamats attiecas uz ārstiem, medicīnas māsām un citām personām, kas iesaistītas veselības aprūpes pakalpojumu sniegšanā[[23]](#endnote-23).

No praktiskā viedokļa šis noteikums ļautu pašvaldībai kā darba devējam nodrošināt arodmedicīnas pakalpojumus, kā daļu no pienākuma nodrošināt veselībai un drošībai labvēlīgus darba apstākļus.

## Sabiedrības intereses sabiedrības veselības jomā

Saskaņā ar VDAR 54.apsvērumu "sabiedrības veselība" ir jāinterpretē saskaņā ar definīciju Regulā (EK) Nr. 1338/2008, proti, kā visi elementi, kas saistīti ar veselību, proti, veselības stāvoklis, tostarp saslimstība un invaliditāte, faktori, kas ietekmē veselības stāvokli, veselības aprūpes vajadzības, veselības aprūpei piešķirtie resursi, veselības aprūpes nodrošināšana un vispārēja piekļuve tai, kā arī veselības aprūpes izdevumi un finansējums, un nāves cēloņi.

Iemesli, kas varētu attaisnot šī juridiskā pamata piemērošanu, varētu būt aizsardzība pret nopietniem pārrobežu veselības apdraudējumiem vai augstu veselības aprūpes, medicīnas produktu vai medicīnas ierīču kvalitātes un drošības standartu nodrošināšana[[24]](#endnote-24).

Veselības datu apstrāde sabiedrības interešu labad nedrīkst novest pie tā, ka trešās personas (piemēram, darba devēji vai apdrošināšanas un banku uzņēmumi) apstrādā personas datus citiem mērķiem.

## Apstrāde, kas tiek veikta arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos

Šādu mērķu apstrādei jābalstās uz dalībvalstu vai ES tiesību aktiem. VDAR pieprasa, lai tiesību normas, kas atļauj šādu apstrādi būtu: samērīgas ar izvirzītajam mērķim, ievēro tiesību uz datu aizsardzību būtību un paredz piemērotus un konkrētus pasākumus datu subjekta pamattiesību un interešu aizsardzībai. Ieviestajiem aizsardzības pasākumiem jāatbilst attiecīgo personas datu sensitīvajam raksturam[[25]](#endnote-25).

## Papildu nosacījumi dalībvalstu tiesību aktos

VDAR 9.panta 4.punkts atļauj dalībvalstīm ieviest papildu nosacījumus vai ierobežojumus noteiktu īpašo kategoriju personas datu apstrādei, proti: ģenētiskie dati, biometrijas dati vai dati par veselību. Tādējādi turpmāk jāuzrauga vietējie tiesību akti, kas piemērojami pašvaldībās.

# SECINĀJUMI UN PRAKTISKIE PADOMI

Pašvaldībām būtu jāapzinās, ka noteiktām personas datu kategorijām nepieciešama īpaša aizsardzība, jo tās būtībā ir saistītas ar cilvēka dzīves visintīmākajiem aspektiem un/vai var radīt diskriminācijas riskus. Parasti šādu datu apstrāde ir aizliegta, ja vien nav papildus nosacījumu (izņēmumi).

Vispraktiskākie aspekti, kas varētu ietekmēt pašvaldību darbības, ir darbinieku veselības datu apstrāde. VDAR ļauj veikt šādu apstrādi, bet tikai tad, ja tas ir nepieciešams pārziņa pienākumu veikšanai (vai datu subjekta tiesībām) saskaņā ar darba tiesībām.

Dati par sodāmību un pārkāpumiem nav īpaša kategorija, bet uz tiem arī attiecas īpašais datu apstrādes režīms saskaņā ar VDAR. Ņemot vērā VDAR, būtu jāpārskata personāla vadības prakses sodāmības datu apkopošanā vai veicot nākamo darbinieku iepriekšējo darbību plašas pārbaudes.

# ĀRĒJIE AVOTI UN TĪMEKĻA VIETNES

## Grāmatas

* **Boardman, R., Mullock, J., Mole, A.** Bird & Bird Guide to General Data Protection Regulation (2016);
* **Ehmann, E., Helfrich, M.** EG Datenschutzrichtlinie: Kurzkommentar, Verlag Dr. Otto Schmidt, Koln, (1999)
* **Voigt, P., von dem Bussche, A.**, The EU General Data Protection Regulation (GDPR) – А Practical Guide, Springer International Publishing (2017);
* **EU** General Data Protection Regulation (GDPR). An Implementation and Compliance Guide, IT Governance Publishing, Cambridgeshire (2016);
* **European** Data Protection. Law and Practice, Executive Editor: Edurado Ustaran, CIPP/E, Partner, Hogan Lovells, IAPP (2018);

## 29.panta darba grupas dokumenti

* DG29, Vadlīnijas par piekrišanu saskaņā ar Regulu (ES) 2016/679, WP 259;
* DG29, Atzinums 06/2014 par personas datu apstrādātāja likumīgo interešu jēdzienu saskaņā ar Direktīvas 95/46/EK 7. pantu, WP 217.

## Tīmekļa saites

* <http://europa.eu/rapid/press-release_IP-18-386_lv.htm>
* <https://ec.europa.eu/commission/priorities/justice-and-fundamental-rights/data-protection/2018-reform-eu-data-protection-rules_lv>
* <https://ec.europa.eu/info/law/law-topic/data-protection/reform/rules-business-and-organisations/legal-grounds-processing-data/sensitive-data/what-personal-data-considered-sensitive_lv>
* <https://ec.europa.eu/info/law/law-topic/data-protection/reform/rules-business-and-organisations/legal-grounds-processing-data/sensitive-data/under-what-conditions-can-my-company-organisation-process-sensitive-data_lv>

# ATSAUCES

1. Ehmann, E., Helfrich, M. EG Datenschutzrichtlinie: Kurzkommentar, Verlag Dr. Otto Schmidt, Koln, (1999), p. 130-131. [↑](#endnote-ref-1)
2. VDAR skaidri atzīst jēdzienu "sensitīvi dati" - sk., piemēram, 10. apsvērumu. [↑](#endnote-ref-2)
3. European Data Protection. Law and Practice, Executive Editor: Edurado Ustaran, CIPP/E, Partner, Hogan Lovells, IAPP (2018), p. 123. [↑](#endnote-ref-3)
4. Voigt, P., von dem Bussche, A., The EU General Data Protection Regulation (GDPR) – А Practical Guide, Springer International Publishing (2017), p. 111. [↑](#endnote-ref-4)
5. Ibid, p. 111. [↑](#endnote-ref-5)
6. Ibid, p. 111. [↑](#endnote-ref-6)
7. Bulgarijā šādi dati ir sensitīvi kopš 2005.gada. [↑](#endnote-ref-7)
8. Boardman, R., Mullock, J., Mole, A. Bird & Bird Guide to General Data Protection Regulation (2016), p.18. [↑](#endnote-ref-8)
9. Voigt, P., von dem Bussche, A., The EU General Data Protection Regulation (GDPR) – А Practical Guide, Springer International Publishing (2017), p. 111. [↑](#endnote-ref-9)
10. Boardman, R., Mullock, J., Mole, A. Bird & Bird Guide to General Data Protection Regulation (2016), p. 19. [↑](#endnote-ref-10)
11. EU General Data Protection Regulation (GDPR). An Implementation and Compliance Guide, IT Governance Publishing, Cambridgeshire (2016), p. 196. [↑](#endnote-ref-11)
12. Boardman, R., Mullock, J., Mole, A. Bird & Bird Guide to General Data Protection Regulation (2016), p. 19. [↑](#endnote-ref-12)
13. DG29, Pamatnostādnes par piekrišanu saskaņā ar Regulu 2016/679, WP 259, 17.lpp. [↑](#endnote-ref-13)
14. Turpat, 18.lpp. [↑](#endnote-ref-14)
15. European Data Protection. Law and Practice, Executive Editor: Edurado Ustaran, CIPP/E, Partner, Hogan Lovells, IAPP (2018), p. 126 [↑](#endnote-ref-15)
16. Ibid, p. 126. [↑](#endnote-ref-16)
17. Ibid, p. 126-127. [↑](#endnote-ref-17)
18. Voigt, P., von dem Bussche, A., The EU General Data Protection Regulation (GDPR) – А Practical Guide, Springer International Publishing (2017), p. 113. [↑](#endnote-ref-18)
19. Ibid, p. 113. [↑](#endnote-ref-19)
20. European Data Protection. Law and Practice, Executive Editor: Edurado Ustaran, CIPP/E, Partner, Hogan Lovells, IAPP (2018), p. 127. [↑](#endnote-ref-20)
21. Ibid, p. 128. [↑](#endnote-ref-21)
22. Ibid, p. 129. [↑](#endnote-ref-22)
23. Ibid, p. 129. [↑](#endnote-ref-23)
24. Voigt, P., von dem Bussche, A., The EU General Data Protection Regulation (GDPR) – А Practical Guide, Springer International Publishing (2017), p. 114. [↑](#endnote-ref-24)
25. Ibid, p. 115. [↑](#endnote-ref-25)